b'\n_START_ARTICLE_\nTresteg uten till\xc3\xb8p\n_START_PARAGRAPH_\nTresteg uten till\xc3\xb8p (ogs\xc3\xa5 kalt stille tresteg) er en tidligere konkurranse\xc3\xb8velse innen friidrett. \xc3\x98velsen var olympisk \xc3\xb8velse to ganger, f\xc3\xb8rst under de andre sommerlekene i 1900 og de tredje lekene i 1904. \xc3\x98velsen er en variant av vanlig tresteg, og g\xc3\xa5r ut p\xc3\xa5 \xc3\xa5 hoppe s\xc3\xa5 langt som mulig p\xc3\xa5 tre hopp, uten noen form for till\xc3\xb8p eller horisontal bevegelse i forkant av hoppet.\n_START_SECTION_\nUtf\xc3\xb8relse\n_START_PARAGRAPH_\nUt\xc3\xb8veren skal st\xc3\xa5 p\xc3\xa5 begge f\xc3\xb8tter ved oppmerket linje, vendt mot hoppretningen. Begge bein skal forlate bakken samtidig. Det er ikke tillatt med noen form for vridning, forflytting eller dobbeltsats av f\xc3\xb8ttene i forkant av, eller i selv satsen._NEWLINE_F\xc3\xb8rste hopp er en sats fra begge bein, ikke ulikt satsen i lengde uten till\xc3\xb8p. I luften splitter ut\xc3\xb8veren beina, og strekker foretrukket bein fremover til en landing og sats for hopp to. Det andre hoppet er egentlig et langt steg, der ut\xc3\xb8veren skifter fot i luften og lander og satser for det siste hoppet med motsatt fot. I det tredje hoppet samler ut\xc3\xb8veren beina under seg og strekker de frem til en jevnsides landing p\xc3\xa5 begge bein._NEWLINE_Hoppet m\xc3\xa5les i korteste avstand fra t\xc3\xa5en i satsen til bakerste del av ut\xc3\xb8verens landing.\n_START_SECTION_\nVarianter\n_START_PARAGRAPH_\nTresteg uten till\xc3\xb8p er brukt som trenings- og test\xc3\xb8velse for en rekke idretter som stiller krav til vertikal spenst._NEWLINE_Det finnes en rekke varianter for trening og testing av spenst. De vanligste er femsteg og tisteg. I disse variantene har en utf\xc3\xb8relse lik hoppende l\xc3\xb8ping._NEWLINE_Tre hopp er ogs\xc3\xa5 en variant der ut\xc3\xb8veren hopper tre etterf\xc3\xb8lgende hopp med sats p\xc3\xa5 begge bein. Denne utf\xc3\xb8relsen gir st\xc3\xb8rre lengder enn vanlig tresteg uten till\xc3\xb8p.\n_START_SECTION_\nI Norge\n_START_PARAGRAPH_\nI Norge er det sprinteren Thomas Wiborg som har norsk bestenotering med 10 meter og 40 centimeter.\n_START_SECTION_\nOlympisk \xc3\xb8velse\n_START_PARAGRAPH_\nUnder sommer-OL 1900 vant Ray Ewry alle de tre \xc3\xb8velsene p\xc3\xa5 hopp uten till\xc3\xb8p, og han repeterte denne prestasjonen fire \xc3\xa5r senere under sommer-OL 1904. \xc3\x98velsen har dermed bare en olympisk mester.'